
Előszó

	

	Belchester kis püspöki székhely volt, nagyjából tizenöt mérföldre a déli parttól; környékének legnagyobb lakóépülete a Belchester Towers volt. A házat a tizenkilencedik század elején egy bizonyos Godfrey Golightly építtette, egy újgazdag, aki mindenáron közszemlére akarta tenni frissen szerzett vagyonát.

	Az illetőt a legkevésbé sem zavarta, hogy se ízlése, se előkelő származása nem volt, és újonnan szerzett nemesi címét egy ormótlan, négyszögletes vöröstégla-kolosszussal ünnepelte meg: mind a négy sarkán hatalmas, pártázatos torony magasodott, az egészet pedig dísznek szánt vizesárok vette körül – fityiszt mutatva a környék összes többi előkelő házának, amelyek mögött évszázados múlt állt.

	Godfrey Golightly saját dinasztiát alapít majd, háza pedig idővel belesimul a környezetébe – ebben a legkevésbé sem kételkedett.

	Az azóta eltelt csaknem kétszáz év során a Golightly család hol jobb, hol rosszabb napokat látott. Most a család egyenes ágának utolsó sarja, Lady Amanda lakta a házat. Lady Amanda már abban a bizonyos korban járt – vagyis senkinek el nem árulta volna, hogy nemrégiben állami nyugdíjas lett. Egyetlen állandó társasága egy Beauchamp nevű mindenes volt, meg egy egész hadseregnyi alkalmi takarító és kertész, akiket a fent említett Beauchamp időről időre összetrombitált, ha szükség volt rájuk, hogy a házat ismét tisztességes lakhellyé varázsolják.

	Lady Amanda szülei néhány évvel korábban vesztek oda egy balesetben a London–Brighton veteránautó-túrán, amikor egyenesen nekihajtottak egy fának. Részegek voltak, mint a csap, mert szüntelenül kortyolgattak a koktéllal töltött laposüvegeikből, és Lady Amanda úgy vélte, ennél szebben nem is távozhattak volna.

	A mögöttük haladó autó utasai szerint a baleset pillanatában épp halálra nevették magukat, miután »Papa« – Lady Amanda gondolataiban mindig így szerepelt az apja – elvesztette uralmát a kormány fölött. Úgy ítélték meg, hogy a halálukat nem elsősorban a sebesség okozta, hiszen az öreg kocsi nem is bírt túl gyorsan menni. Sokkal inkább az a puszta balszerencse, hogy mindketten kirepültek az autóból, arccal egyenesen a szóban forgó tiszteletre méltó és rendíthetetlen fának, s mindketten nyakukat törték és koponyatörést szenvedtek.

	Lady Amanda a koktélok szerelmese volt, mégpedig már kamaszkora óta – mondhatni, azokon nevelkedett –, és remélte, hogy ha egyszer majd elérkezik az ő ideje, neki is kellőképpen bizarr és mulatságos vég jut osztályrészül – már ha a halál egyáltalán lehet mulatságos!

	Félelmetes jelenség volt: nyíltan és becsületesen élt, és hallani sem akart sunyiságról, mellébeszélésről, hazugságról, sem semmiféle zugügyletről vagy titkos mesterkedésről. A legszigorúbban a modortalanságot ítélte meg, és senkitől sem tűrte el, bármilyen rangot viselt vagy állást töltött is be. Mivel azonban szókimondó asszony volt, Lady Amanda az ásót is »rohadt lapátnak« nevezte – a kártyaasztalnál persze beérte annyival, hogy »pikk az adu« – noha durva szavakat csak nagyon ritkán használt, és másoktól is rossz néven vette őket.

	Külsőleg a leghalványabban sem hasonlított ahhoz, amilyennek a legtöbben pusztán a neve hallatán elképzelték. Nem volt magas, nádszálkarcsú, légies tünemény – afféle könnyű léptű Golightly, akit egy szélroham is feldönt. Ellenkezőleg: alacsony volt és zömök – ő maga szívesen nevezte magát termetesnek, míg mások egyszerűen kövérnek mondták –, átható zöld szemmel és szőke fürtökkel.

	Egyedül a hajára volt hiú, de erről majd később…

	 


1. fejezet

	„Beauchamp!”

	A név üvegrepesztő sikolyként harsant fel, és visszhangot vert Belchester Towers hatalmas előcsarnokában. „Beauchamp! Hol a csudában vagy? Gyere ide, de azonnal! Beauchamp!”

	Így szólította magához hatalmas háza egyetlen másik lakóját. Ott állt az előcsarnokban, kezében egy papírlappal; karnyújtásnyira tartotta magától, és dühösen hunyorgott rá.

	„Miben lehetek a segítségére, milady?” Beauchamp mintegy varázsütésre termett mellette, léptei szokás szerint nesztelenek voltak a kőlapokkal burkolt padlón. Lady Amanda nem tudta, hogy csinálja, de ezzel a megmagyarázhatatlan trükkjével – hogy árnyként suhan, és semmi sem árulja el a közelségét – már nemegyszer a frászt hozta rá. Egyszerre csak ott volt, és kész.

	„Az ég szerelmére, mi ez?” – förmedt rá minden bevezetés nélkül, és az orra alá dugta a papírt.

	Beauchamp átvette a felkínált iratot, és alaposan áttanulmányozta. „Úgy tűnik, gyorshajtásért kiszabott bírság, milady” – tájékoztatta feldúlt úrnőjét.

	„Én is pont erre gondoltam, de hogy az ördögbe lehetséges ez? Ezer éve nem vittem ki a Rollst. Ott áll az istállóban, csupa por és pókháló az egész.” Ezt egy olyan hang követte, amelyet leírni csak így lehet: „Hrmph!”

	„Nem a Rollsról van szó, milady – az értesítés szerint a triciklijével hajtott túl gyorsan.”

	„A triciklimmel? Micsoda ostobaság! Hogy a csudába hajthattam volna túl gyorsan a triciklimmel? Nem tudom, hová jut ez a világ, ha egy tisztességes asszony már a saját triciklijét sem hajthatja anélkül, hogy megszegné a törvényt. Ez merő ostobaság, Beauchamp, és fel is hívom miatta a rendőrfőkapitányt. Az apja annak idején jó barátja volt Papának, tudod.”

	„Attól tartok, azzal nem sokra menne, milady. Itt az áll, hogy a kórház bekötőútján haladt, ahol legfeljebb óránként öt mérfölddel szabad közlekedni, és járművével kis híján »elkapta« az ortopédia vezető főorvosát.”

	Lady Amanda ügyet sem vetett rá, és folytatta: „Egyáltalán, mekkora kárt lehet okozni egy triciklivel?”

	Beauchamp végigmérte Lady Amanda bőkezűen méretezett alakját, számba vette az ősöreg masina súlyát is, amelyet úrnője hajtott, és úgy döntött, inkább megtartja magának a választ: »Nem is keveset.« „És az említett úriember, milady?” – próbált további magyarázatot kicsikarni belőle.

	„Időben félreugrott, nem? Hiszen nem is ütöttem el!”

	„Nem, de csak úgy kerülte el, hogy a tricikli elüsse, hogy a bekötőútról egy rózsabokorba ugrott. Az inge és a nadrágja alaposan megsínylette az esetet, ő maga pedig számos apró karcolást és horzsolást szerzett.”

	„Ugyan, badarság!” – vágott vissza Lady Amanda, arcán azzal a dacos kifejezéssel, amelyet Beauchamp nagyon is jól ismert.

	„A mellékelt levél szerint meg sem állt, hogy megnézze, mi van szegény emberrel.”

	„Késésben voltam, a látogatási időre siettem. Az öreg Enid Tweedie-hez, tudod. Micsoda nevetséges dolog az ő korában kivetetni a manduláját! Egyenesen szégyenletes, ha engem kérdezel. Ilyet gyerekeknek csinálnak, aztán egy hétig fagylalton meg gyümölcskocsonyán élnek, amíg el nem múlik a fájdalom. Nekem is kivették, ha már itt tartunk, olyan hétéves koromban. Aztán pár héttel később Enidnek megint be kellett feküdnie, hogy kivegyék az epehólyagját. Semmi sem marad belőle, ha ilyen tempóban szedik ki belőle a darabokat.”

	„Az is áll itt, hogy szerencséje van, amiért nem emelnek vádat ön ellen azért, amit a köznyelv »cserbenhagyásnak« nevez.”

	„Egy triciklivel?” – rikácsolta egyre magasabb hangon a felháborodástól. „Természetesen megtámadom a bírságot!”

	„Tanúk is voltak, milady. Attól tartok, a mondás szerint »tökön ragadták«” – közölte vele Beauchamp nyugodtan. Már hozzászokott úrnője szeszélyeihez, és még a legkiadósabb hisztirohama sem zökkentette ki a nyugalmából.

	„Ne légy közönséges, Beauchamp!”

	„Elnézést, milady.”

	„És akkor most mit csináljak?” – kérdezte, s arcáról kezdett lehúzódni a pír, amint rájött, hogy ezt valószínűleg rábízhatja Beauchamp-ra, ahogy a ház körül felmerülő, némi gondolkodást igénylő ügyek többségét is.

	„Azt javaslom, milady, hogy példás állampolgárhoz illően fizesse be a bírságot, és a jövőben ügyeljen a sebességkorlátozásra. Tweedie asszonynak semmi baja nem lett volna attól, ha egy-két perccel később érkezik, ön pedig nem került volna ebbe a helyzetbe, ha betartja az út menti táblákon jelzett sebességhatárt.”

	„Jól van, Beauchamp. Intézd el.”

	„Még csak egy dolog volna, milady” – mondta.

	„És mi az?”

	„A nevemet úgy kell ejteni, hogy Beecham, nem pedig azon a francia módon, ahogy ön már évek óta ejti.”

	„Sajnálom, Beauchamp, de a neved ősi név, a normann hódítással érkezett, és nem visz rá a lélek, hogy az angolosított változatát használjam. Ha tetszik, ha nem! Büszkének kellene lenned, hogy ilyen ősi nevet viselhetsz!”

	Régóta dúlt köztük ez a csata, és Beauchamp szokása szerint most is készségesen letette a fegyvert – de egy szép napon, egy szép napon talán mégiscsak sikerül meggyőznie. Majd ha a malacok repülnek, és piros hó esik hozzá – ezzel zárta le magában a kérdést.

	„Ma délután elmegyek a triciklivel, de amit mondtál, azt megfontolom. Enid Tweedie közölte velem – már amennyire a fájós torkától tudta, persze –, hogy az öreg Reggie Pagnell ápolási otthonba került.”

	„Szegény öregfiú! Ezer éve nem láttam! Gondolom, te akkor még nem voltál nálunk, de amikor én még pöttöm kislány voltam, Papával üzlettársak voltak.”

	Lady Amanda mint »pöttöm kislány« – Beauchamp már a gondolattól is összerándult, igaz, csak lélekben. Az arcára nem engedte kiülni, nehogy a munkaadója még a végén megsértődjön.

	„Szóval arra gondoltam, ma délután áttekerek oda, megnézem, hogy van, felvidítom egy kicsit, tudod, ilyesmi.”

	Beauchamp tudta, hogy vannak, akik kimondottan örülnek Lady Amanda társaságának, és ha megtudnák, hogy látogatóba jön, a zászlót is felhúznák a tiszteletére. Mások kevésbé rajongtak érte, és a látogatása puszta hírére is inkább elhúztak volna a legközelebbi mellékutcába – ő azonban tisztelettudóan hallgatott, hiszen pontosan tudta, ki keni meg vajjal nemcsak a kenyerét, de a bankszámláját is.

	„Légy szíves, Beauchamp, vezesd elő nekem a vén paripát. Csak hagyd a ház előtt, mint mindig, és nézd meg a dudát is, nem szenderült-e jobblétre a gumilabdája.” A tricikli egykor az anyjáé volt; kormányára egy régimódi autóduda kicsinyített mását szerelték, rézből, gumilabdával. Lady Amanda örökké attól rettegett, hogy a gumi egyszer annyira elöregszik, hogy a dudát nem lehet többé használni.

	Pedig nemrég is használta, jutott eszébe, amikor az a pasas a kórházban az útjába állt, és akkor még kitűnő formában volt. Erre az emlékre elmosolyodott, és készülődni indult a látogatásra. Remélte, még sokáig nem kényszerül rá, hogy azoknak a nyamvadt kis csengőizéknek az egyikével érje be.

	A kisváros pereme egyre kijjebb kúszott, Belchester Towers felé, így Belchester már egy mérföldnyire sem volt a háztól. Lady Amandának nem kellett sokat tekernie a Birdlings Serenade otthonig (Ápolás és lábadozók gondozása a szakterületünk. Érdeklődjön átmeneti gondozásunkról!), amely a St Anselm-templom mellett állt, a város régi északi határán, közvetlenül a székesegyháztól délre.

	Még sosem járt ott, és most megdöbbenve mérte fel a környéket. Az otthontól nyugatra a St Anselm-templom állt, hívogató temetőjével. Északra a városi kórház, keletre egy orvosi és egy fogorvosi rendelő. Szegény lakókat minden oldalról leépülés, betegség és halál vette körül – ez igazán lehangoló lehet nekik, gondolta, miközben a korábban történtekből okulva csigatempóban felhajtott a triciklivel a kocsibejárón a főbejáratig.

	A fogadótér láttán eszébe jutott, milyen szerencsés, hogy sem az egészségi állapota, sem az anyagi helyzete nem kényszeríti arra, hogy ilyen helyen éljen. A bútorfényező és a fertőtlenítő illatán át is érződött a főtt káposzta szaga, mindezek mögött pedig félreismerhetetlen vizeletszag terjengett, amitől undorodva fintorgott. Hogy szegény Reggie Pagnell itt kötött ki!

	A pultnál dörgő hangon közölte, hogy egy régi családi barátot jött meglátogatni, ám amikor kimondta a barát nevét, a recepciós kissé elsápadt, és megkérte, várjon egy kicsit, amíg megkérdezi a Főnővért, bemehet-e hozzá.

	„Badarság!” – jelentette ki Lady Amanda, és figyelte, ahogy a nő elindul a jobb oldali folyosón. Aztán a pult mellé, a falra tűzött lakónévsoron kiszúrta a keresett szobaszámot, és elballagott a bal oldali folyosón, hogy megkeresse apja egykori üzlettársát. A szeme még elég jó volt ahhoz, hogy távolabbról is elolvassa a feliratokat, és már mindent tudott, amit tudnia kellett. Minek akarja ez a nőszemély a Főnővért belekeverni?

	Az ötös szoba csak pár lépésnyire volt. Lady Amanda határozottan bekopogott, és sietve be is lépett, mielőtt az az okvetetlenkedő recepciós nőszemély visszaért volna valami kifogással, hogy miért nem ugorhat be szegény öreg Reggie-hez. Gondosan becsukta maga mögött az ajtót, majd megfordult, hogy üdvözölje a régi ismerőst – és megdöbbenve látta, hogy az öreg nem betakarózva fekszik az ágyban, ahogy várta, hanem kiterítve, tetőtől talpig, még az arcán is fehér lepedővel letakarva.

	A meglepetéstől elnémulva, szinte lábujjhegyen közelített a letakart alakhoz, és közben észrevette, hogy az éjjeliszekrényen két koktélospohár áll, mindkettő üresen. Ez furcsa! Egy ilyen helyen igazán nem számított volna rá, hogy koktélt szolgálnak fel. Szinte ösztönösen a közelebbi pohár fölé hajolt, és egyáltalán nem hölgyhöz illően beleszimatolt, aztán odafordult a másikhoz.

	Az első pohárnak ugyanolyan volt az illata, mint a másodiknak. Lady Amanda tudta, hogy ismeri, csak éppen hirtelenjében nem jutott eszébe, mi az. A koktélivásban szerzett sokéves tapasztalatának hála szinte minden létező koktélról enciklopédikus tudással rendelkezett, és biztos volt benne, hogy ezzel is találkozott már. Gondolkodás nélkül elsüllyesztette az egyik poharat öblös kézitáskájában, és közben észrevette, hogy a szekrény előtt nemrég valami kiömlött a szőnyegre.

	A legcsekélyebb zavar nélkül négykézlábra ereszkedett, és odahajolt a még nedves folthoz. Újabb hatalmas szippantása megerősítette a gyanúját. Ez is egy ismerős koktél volt, de az illatába valami más is vegyült, amit már a poharakban is kiszimatolt.

	Gondolatait azonban félbeszakította a kivágódó ajtó: egy agárvékony, dühös arcú nő termett előtte. „Ön meg kicsoda? És mi az ördögöt keres itt?” – förmedt rá magából kikelve.

	Lady Amanda még mindig négykézláb volt, alkarját maga előtt a földre fektette, orra majdnem a szőnyeget súrolta. Lázasan törte a fejét. „Mekka felé fordulva imádkozom az eltávozott lelkéért” – rögtönözte villámgyorsan. „És ha már itt tartunk, ön meg ki az ördög?”

	„Ha jól megnézi, asszonyom, kelet éppen az ellenkező irányban van. Én vagyok az otthon főnővére, és önnek semmi joga nem volt belépni ebbe a szobába. Betegeink nyugalmánál és magánéleténél csak a jóllétük fontosabb” – csaholta a Főnővér, és végigmérte Pagnell úr különös látogatóját.

	„Akkor miért halt meg szegény öreg Reggie?” – kérdezte Lady Amanda, és szúrós tekintetét a nőre szegezte.

	„Alig fél órája hunyt el, és az orvos még nem érkezett meg, hogy kiállítsa a halotti bizonyítványt, bár hogy ehhez önnek mi köze, arról fogalmam sincs. Ki az ördög ön, asszonyom?”

	„Én – kezdte Lady Amanda, miközben nehézkesen feltápászkodott a padlóról, és az ágykeretbe kapaszkodva kihúzta magát teljes százhatvanhárom centis magasságában – Lady Amanda Golightly vagyok, a Belchester Towers úrnője.” Ez általában hatott. A nő most bizonyára meghunyászkodik.

	De nem hunyászkodott meg. „Felőlem akár Cornwall hercegnéje is lehet. Akkor sem sétálhat be csak úgy az egyik lakóm szobájába anélkül, hogy engedélyt kérne. Ragaszkodom hozzá, hogy azonnal hagyja el a szobát. Eleve semmi keresnivalója nem volt itt.”

	„Nem tudtam, hogy ez börtön – vágott vissza Lady Amanda. – Azt hittem, ez egy otthon, és az ember az otthonában fogadhat látogatókat, nemde?”

	„Az én engedélyem nélkül nem” – köpte oda a Főnővér, abban a biztos tudatban, hogy ezúttal sikerült megértetnie magát.

	Mintha csak az első menet végét jelezné, néhány ajtóval arrébb a folyosón egy férfihang panaszosan felkiáltott: „Nővér! Nővér! Még nem kaptam meg a gyógyszeremet!”

	A hangszínt először Lady Amanda tudatalattija ismerte fel, és fénysebességgel száguldott végig az emlékek kanyargós útján, egészen vissza az ifjúkoráig. Még fel sem fogta, mi bukkant fel hirtelen a tudatában, máris elrikkantotta magát: „Chummy!” Azzal sarkon fordult, kiviharzott a szobából, és céltudatosan elmasírozott arrafelé, ahonnan a hang jött.

	A folyosó túloldalán nyíló szobából a hang gazdája tetőtől talpig végigmérte, majd hitetlenkedve megkérdezte: „Manda?”

	„Chummy!” – harsogta újra Lady Amanda, és az ablak melletti füles fotelben ülő alakhoz lépett. „Nahát, az áldóját, hiszen ez a jó öreg, háromtagú nevű Hugo! Mi a kék mennydörgést keresel te egy ilyen helyen?”

	„Szóval mégis te vagy az! Hallottam, ahogy azt a vén boszorkány főnővért leteremted, és azt gondoltam: »Így kell ezt!« A hangodról rád ismertem, de el sem hittem, hogy tényleg te lehetsz, ennyi idő után.”

	„De mit keresel itt?” – kérdezte Lady Amanda. Alig akart hinni a szemének: ez az idős férfi valóban az a barátja volt, akit évtizedek óta nem látott.

	„Az ízületi gyulladás bánt el velem, Manda. Először csak hetente néhányszor kellett valaki, aki gondomat viseli, aztán egyre rosszabb lett, míg végül már egyáltalán nem boldogultam egyedül, úgyhogy beköltöztem ide. Isten várótermének hívjuk mindannyian. És az a főnővér! Micsoda hárpia! A vén banya Cholmondley-Crichton-Crump úrnak szólít, betű szerint, ahogy le van írva! Próbáltam már elmagyarázni neki, hogy Chummley-Crightonnak ejtik, de rám se hederít – azt hiszi, szenilis vagyok, csak mert nehezen mozgok.”

	„Ó, de borzalmas lehet ez neked, te szegény öreg pára! Micsoda tudatlan némber! És milyen modortalanság, hogy azután is folytatja, hogy kijavították! Nekem is pontosan ilyen bajom van a Beauchampommal – biztosan emlékszel rá a régi szép időkből. Makacsul ragaszkodik hozzá, hogy a nevét Beechamnek ejtik, és egy szót sem hajlandó meghallgatni abból, amit erről mondok neki. Nos, én nem tűröm, hogy veled így bánjanak! Kihozlak innen. Egyszerűen nem maradhatsz itt. És mi lett a házzal? Az a gyönyörű öreg ház!”

	„Már meghirdettem eladásra. Az itteni árak mellett nem húzhatom sokáig. Nem vagyok én Rothschild, tudod."

	„És pontosan mennyi is a havidíj, Hugo?" – érdeklődött a látogatója őszinte kíváncsisággal.

	Hugo erre közelebb intette, hogy a fülébe súghassa az összeget.

	„Combien, Hugo? Mennyi?" – harsogta a hölgy, megbotránkozva az elhangzott összegen. „Na, ebből elég, Chummy! Még ma átköltözöl a Towersba. A gondolatát sem bírom elviselni, hogy még egy napig itt raboskodj."

	„De hát hogy akarsz innen kihozni?" – kérdezte Hugo meglehetősen szánalmasan.

	„Felkeresem azt az aszott vén boszorkát, és ráveszem, hogy készítse elő a távozásodhoz szükséges papírokat, aztán hazamegyek a Towersba a Rollsért, visszahajtok ide, és kiköltöztetlek cókmókostul."

	„De hogyan fogok boldogulni? – kérdezte Hugo. – Tudod, az ápolással meg a többi segítséggel?"

	„Ott leszek neked én meg Beauchamp. Ha nem fizetsz ki havonta egy vagyont azért, hogy ebben a húgyáztatta börtönben lakhass, akkor futja arra is, hogy szükség esetén felfogadj valakit, mint régen. Tudom, hogy a Towers nem éppen a legfényűzőbb otthon, de ennél csak jobb lehet."

	„Egy szöges ágy a disznóólban is jobb lenne ennél, Manda. Tényleg azt hiszed, hogy el tudod intézni az öreg Főnővérnél?"

	„Hát persze. Még mindig ugyanaz a lány vagyok, aki voltam, és fiatalkoromban bárkivel elbántam."

	Lady Amanda Golightly mindenkivel egyformán bánt, rangra való tekintet nélkül, és még nem talált legyőzőre. Annak a nőszemélynek – annak a Főnővérnek – három dobása volt, aztán repül. Ez volt a szabály. Az elsőt már el is játszotta, amikor olyan gorombán bánt Lady Amandával, miután Reggie Pagnell szobájában találta. Első fekete pont! Többszöri kérésre sem volt hajlandó helyesen kiejteni Hugo meglehetősen terjedelmes vezetéknevét. Második fekete pont! Ez volt az utolsó esélye.

	Lady Amanda szemében felvillant a Hugo által régről ismert harci tűz. Kimasírozott a szobából, és elkiáltotta magát: „Főnővér! Főnővér! Beszélnem kell önnel. Most azonnal, maga nyomorult nőszemély!"

	A következő tíz percben Hugo Cholmondley-Crichton-Crump a recepció felől beszűrődő emelt hangokat hallgatta. Reszketve ült, és azon töprengett, mi folyhat odakint, mit mondhatnak róla, és hol fog aludni ma éjjel. Ha megint itt, akkor alighanem keserves napok várnak rá. A Főnővér nem szerette, ha kétségbe vonják a szavát, hát még ha egyenesen lábbal tiporják – Hugo pedig régről ismerte az ő Mandáját.

	Amikor a nézeteltérés, vita, csetepaté – vagy akármi is volt az – véget ért, Hugo szapora lépteket hallott közeledni az ajtaja felé, és összehúzta magát a karosszékében. Jaj-jaj, most aztán megkapja a magáét!

	Lady Amanda berobbant a szobába, olyan hirtelen, akár a mesejáték ördöge, amikor egy csapóajtón át kipattan a színpad alól. „Tudtad, hogy Reggie Pagnell itt van?" – kérdezte, Hugo szerint minden összefüggés nélkül. Amikor a férfi igennel felelt, helyeslően bólintott, majd kijelentette: „Rendben, akkor ez el van intézve."

	„Mi van elintézve, Manda? Nem tudok lépést tartani veled."

	„Sosem tudtál, Chummy, és attól tartok, nem is fogsz. Megvan! Kiszabadítottalak! Szabad vagy! Felhívtam Beauchampot a mobilomon, azt mondja, rákapcsolja a régi utánfutót a Rollsra, és lejön értünk. Hozzám költözöl, a Belchester Towersba, és ellenvetést nem tűrök. Na, csomagoljuk össze a holmidat."

	„Hála istennek!" – szakadt fel Hugóból egy hangos sóhajjal.

	„Hála nekem, ha kérhetem" – felelte Lady Amanda, és már húzta is le a bőröndöt a szekrény tetejéről. „A házad ügyében végigtelefonálom a környékbeli ingatlanirodákat is. Nem értem, miért kellene eladnod, amikor szép kis jövedelmet hozhat. Felméretjük, mennyiért lehetne kiadni, aztán keresünk egy bérlőt – dolgozzon csak neked az a ház, legyen egy kis pénzed, amiből kényelmesebben élhetsz. Persze ha majd újra felmennek az ingatlanárak, és inkább egy összegben szeretnél hozzájutni a pénzhez, az már teljesen a te dolgod. De most csak a bolond ad el, Hugo, drágám. Annyira lent vannak az árak. Ráadásul így nem kell tovább tömnöd azoknak a szélhámosoknak a zsebét, akik ezt a helyet üzemeltetik."

	„Egyszerűen nem értem, hogy csinálod. Még mindig olyan vagy, mint egy forgószél. Azt hittem volna, hogy ennyi év után azért kicsit lelassultál, de ugyanannyi tetterő és lendület van benned, mint lánykorodban."

	„Van bizony, Hugo; csak most már tovább tart kiheverni egy-egy tornádómat."

	 


2. fejezet

	Miután Hugo berendezkedett egy megfelelő földszinti szobában, Lady Amandával a szalonban teázott, s közben a háziasszony beavatta Beauchamp jelenlegi feladatkörébe.

	„Bertie Woosternek ott volt Jeeves, Lord Peter Wimseynek Bunter, nekem pedig itt van Beauchamp, aki mindent megtesz, hogy méltó legyen regénybeli kollégái makulátlan hírnevéhez. Afféle öreg családi mindenes. Úgy látszik, mindenhez kiválóan ért, csak a saját nevét nem tudja megbecsülni és rendesen kiejteni. Ha jól emlékszem, te még akkor ismerted meg, amikor Papa komornyikja volt, nem?”

	Abban a pillanatban Beauchamp megjelent az ajtóban – szokása szerint teljesen hangtalanul –, hogy a vacsora felől érdeklődjön.

	„Mit tervezel ma estére? Tudom, hogy hirtelen kell még egy embert jóllakatnod, de majd megoldjuk valahogy” – érdeklődött Lady Amanda. „Ugye emlékszel még az öreg Hugóra?”

	„Hogyne, milady. Jó estét, Hugo úr. Örülök, hogy ennyi év után ismét a Belchester Towersben üdvözölhetem.” Lady Amandához fordult. „Nyelvhalat terveztem, újburgonyával és zöldsalátával” – zengte Beauchamp. Lady Amanda már megfigyelte, hogy ha vendég volt a háznál, a komornyik előszeretettel zengett.

	„Badarság!” – vágta rá. „Oldd meg valahogy, hogy hármunknak is elég legyen a hal. Mártsd sörtésztába, a krumplit vágd hasábokra, és süsd ki az egészet bő olajban, mellé pedig jöhet egy kis paradicsomos bab. A titkos készletem a hálószobámban van, a kámforfa ládában, Beauchamp.”

	„Tudom, milady. Köszönöm, milady. Óhajt még valamit mellé?”

	„Igen. Egy kanna jó erős assami teát, egy tányér szeletelt fehér kenyeret, rendesen megvajazva, és paradicsomketchupot, de abból aztán bőven, köszönöm, Beauchamp. Reggelire pedig egy jó kis füstölt heringet kérünk. Serpenyőben sütve, el ne felejtsd – semmi grillezett hókuszpókusz! Elmehetsz.”

	„Köszönöm, milady.” Beauchamp nesztelenül kisuhant, és az ajtó hangtalanul becsukódott mögötte.

	„Kicsit hátborzongató, nem, Manda?” – jegyezte meg Hugo, akinek nem kerülte el a figyelmét a zajtalan érkezés és távozás. „Egészen elfelejtettem ezt a trükkjét, hogy egy pisszenés nélkül közlekedik.”

	„Ó, Beauchamp-pal nincs semmi baj. Csizmapucoló fiúként kezdte itt, ki tudja, hány emberöltővel ezelőtt, és szépen felküzdötte magát, míg végül egyedül ő maradt. Úgy kell neki! Haha! De derék egy fickó az öreg Beauchamp. Az életemet is rábíznám” – fejezte be dicshimnuszát, pedig gyakran hajba kaptak egymással.

	„A hűség! A végén minden ezen múlik: a hűségen, Hugo. És ha már a hűségnél tartunk, mesélj Reggie Pagnellről. Sokat találkoztál vele a Birdlings-lágerben? Már a neve is émelyítő annak a helynek!”

	„Nem igazán, Manda. Elég rossz bőrben volt. Elment az esze, tudod. Amikor rájöttem, hogy ő is ott van, be-benéztem hozzá a szobájába, de fogalma sem volt, ki vagyok, úgyhogy abbahagytam. Túl lehangoló volt, folyton arra gondoltam, hogy engem is ez vár.”

	„Ostobaság, Chummy! Te még akkor is ép eszednél leszel, amikor mi többiek már rég meghibbantunk! De vissza Reggie-hez – járt hozzá látogató?”

	„Csak egy, amennyire tudom. Havonta egyszer jött, az elmúlt három hónapban. Épp tegnap volt ott harmadszor. Bocsáss meg, ha most úgy beszélek, mint valami vénasszony, aki a csipkefüggöny mögül leskelődik, de egy ilyen helyen az égvilágon semmi más dolga nincs az embernek, mint figyelni, mi történik körülötte.”

	„Ne kérj bocsánatot. Ha engem dugtak volna be oda, mostanra valószínűleg már gyilkoltam volna, és a Broadmoorban ülnék, ha egyáltalán létezik még. Szóval ki volt ez a ritka, de rendszeres látogató?”

	„Az egyik ápolónő szerint az unokaöccse” – felelte Hugo, mit sem sejtve.

	„Az unokaöccse?!” – harsogta Lady Amanda. „De hát egyke volt, és meg sem nősült soha! Hogy a fenébe látogathatja meg egy unokaöccs, ha nincs – bocsánat, nem volt – se testvére, se sógora, se sógornője?”

	„Nem tudom, Manda. Én csak azt mondom, amit hallottam. Ne rajtam verd el a port. Az apád volt az üzlettársa, még azokban az özönvíz előtti időkben. Én akkoriban még csak amolyan zöldfülű suhanc voltam.”
cover.jpg
Belchester kronikai










